Diari Oficial de la Generalitat Valenciana


Sumari del DOGV 9841, del 03-05-2024 (2024/3773)

DECRET 49/2024, de 29 d'abril, del Consell, d'aprovació de les bases reguladores i concessió directa d'una subvenció a Next Business Exhibitions, SL, per a la celebració de l'esdeveniment EME-VLC eMobility Expo World Congress.
----------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9841

Data del DOGV
:   03-05-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/3773


Data del document
:   29-04-2024

Organisme emissor
:   Presidència de la Generalitat

Tipus de document
:   Decret

Descriptors 

:   * Presidència de la Generalitat

DECRET 49/2024, de 29 d'abril, del Consell, d'aprovació de les bases reguladores i concessió directa d'una subvenció a Next Business Exhibitions, SL, per a la celebració de l'esdeveniment EME-VLC eMobility Expo World Congress. [2024/3773]  
L'article 22.2.c de la Llei 38/2003, de 17 de novembre, general de subvencions, establix la possibilitat de concedir de manera directa, amb caràcter excepcional, subvencions en què s'acrediten raons d'interés públic, social, econòmic o humanitari, o altres degudament justificades que dificulten la seua convocatòria pública.  
D'altra banda, l'article 168.1.C) de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, regula el contingut mínim de les bases reguladores de les subvencions esmentades, i també alguns dels tràmits que han de desenvolupar-se durant el procediment de la seua elaboració.  
Finalment, la disposició addicional quinta de la Llei 8/2023, de 27 de desembre, de pressupostos de la Generalitat per a l'exercici 2024, determina l'òrgan competent, durant l'exercici esmentat, per a aprovar les bases reguladores i atorgar este tipus de subvencions.  
En el pressupost de la Generalitat per a 2024, consta, en la secció G0105 Presidència de la Generalitat, servici G010503 SA del Gabinet del President i Comunicació, centre gestor M99128685 DG Projectes Estratègics, i subprograma 111L00, Projectes estratègics, la línia de subvenció S1568, amb la denominació «Promoció, foment i realització d'activitats i esdeveniments d'interés públic, sociocultural, econòmic per a la Comunitat Valenciana», amb una dotació actual per un import global de 5.000.000 d'euros, que té com a descripció i finalitat la concessió d'ajudes a entitats, institucions i persones jurídiques per a la promoció, el foment i la realització d'activitats i esdeveniments d'interés públic, sociocultural o econòmic de la Comunitat Valenciana degudament justificades.  
La línia de subvenció S1568, «Promoció, foment i realització d'activitats i esdeveniments d'interés públic, sociocultural o econòmic per a la Comunitat Valenciana», està inclosa en el Pla estratègic de subvencions de la Presidència de la Generalitat i els seus organismes públics, per al període 2024-2026,aprovat per la Resolució de 15 de març de 2024, de la Presidència de la Generalitat.  
L'entitat sol·licitant, Next Business Exhibitions, SL (NEBEXT), és una empresa privada líder a Espanya en l'organització de grans congressos i fires professionals nacionals i internacionals, sent la propietària única de l'esdeveniment EME VLC Eco Mobility Expo, la marca de la qual està degudament registrada en l'Oficina de Propietat Intel·lectual de la Unió Europa, amb el número 541891926.  
El projecte presentat per l'empresa, la celebració de l'EME VLC eMobility Expo World Congress 2024, durant els dies 13, 14 i 15 de febrer de 2024, pretén impulsar la transformació del sector del transport de persones i mercaderies cap a una mobilitat més sostenible de forma totalment alineada amb les iniciatives de la Unió Europea. L'esdeveniment ha sigut ser un punt de trobada entre tots els actors realment rellevants de la mobilitat integral i del sector energètic per a definir la mobilitat del futur.  
L'esdeveniment va reunir a més de 6.000 professionals directius de la indústria de la mobilitat a la recerca de socis tecnològics de les últimes innovacions que presentaren més de 200 signatures expositores de sectors com el de l'automoció, el logístic, l'energètic, el del transport marítim, aeri, ferroviari, autobusos, mobilitat urbana i micromobilitat, i també tots els servicis i tecnologies referents a les ciutats intel·ligents i connectades. EME va ser un esdeveniment en el qual es van donar cita els negocis de tots els actors del sector: fabricants, empreses tecnològiques, operadors, administracions públiques, empreses emergents, clústers, empreses de servicis, gestió de bitllets, i manteniment, de tota Europa. Des de la ciutadania fins a governs, des de pimes fins a grans empreses de mobilitat per a aconseguir unes ciutats i una societat més sostenibles i respectuoses amb el medi ambient. Per això, EME (eMobility Expo World Congress) es va celebrar els dies 13, 14 y 15 de febrer de 2024, igual que ja es va fer del 21 a 23 de març de 2023.  
El sector de la mobilitat integral i el sector energètic es troben en plena transformació i en una nova era d'innovació, impel·lits per les iniciatives de la Unió Europea per a aconseguir un continent neutral climàticament, en termes d'emissions de carboni procedents de combustibles fòssils.  
En este sentit, en 2008, la Unió Europa ja va aprovar el Paquet d'energia i canvi climàtic 2013-2020, compost de normativa vinculant, on s'establien objectius concrets per a 2020 en matèria d'energies renovables, eficiència energètica i reducció d'emissions de gasos d'efecte d'hivernacle. Posteriorment, va ampliar la continuïtat d'este paquet fins a 2030 i va presentar el full de ruta cap a una economia competitiva baixa en carboni en 2050, instrument completament alineat amb l'Acord de París en el sentit d'establir importants reduccions d'emissions a llarg termini perquè l'escalfament global no fora superior a 2 °C. A més, assenyalava els reptes principals sobre com aconseguir una «mobilitat sostenible mitjançant l'eficiència en el consum de combustible, l'electrificació i l'establiment de preus adequats».  
  
En 2019, la Unió Europa va publicar la Comunicació sobre el Pacte Verd Europeu i va posar en marxa una nova estratègia de creixement l'objectiu del qual és transformar la UE en una societat justa i pròspera amb una economia moderna, eficient en l'ús dels recursos i competitiva. En esta mateixa línia, al desembre de 2020, la Comissió Europea va adoptar la comunicació titulada «Estratègia de mobilitat sostenible i intel·ligent: canalitzar el transport europeu de cara al futur», que establix les bases perquè el sistema de transport de la Unió puga aconseguir esta transformació a través de tres pilars: 1) fer que tots els modes de transport siguen més sostenibles, 2) generalitzar la disponibilitat d'alternatives sostenibles en un sistema de transport multimodal i 3) introduir els incentius adequats per a impulsar la transició.  
Per a convertir el compromís polític de la neutralitat en carboni en una obligació jurídica que done certitud a tots els sectors, el 30 de juny de 2021 es va aprovar la Llei europea del clima que adopta l'objectiu establit en el Pacte Verd Europeu que l'economia i la societat europea siguen neutres en carboni en 2050 i especifica que per a aconseguir això serà necessari reduir les emissions generades pel sector del transport en un 90 per cent.  
Una prova dels passos donats per a la consecució d'eixes polítiques és que, per exemple, més del 15 per cent dels fons Next Generation van dirigits a aconseguir una indústria de la mobilitat més sostenible amb l'objectiu de convertir a Europa en la locomotora que impulse el canvi de model definitiu per a 2035.  
En este sentit, la Comunitat Valenciana s'ha convertit en una regió europea capdavantera en eixa transformació cap a la mobilitat sostenible, com així ho demostra, entre altres circumstàncies, l'arribada de la futura planta de producció de cel·les de bateries que s'instal·larà a Sagunt.  
El Consell entén que ha de donar suport a estes iniciatives dirigides a implementar les polítiques europees en matèria de mobilitat sostenible, perquè la importància de la Comunitat Valenciana continue creixent, en benefici de la nostra economia i, per tant, del benestar de tota la seua ciutadania, incrementant les seues possibilitats d'ocupació i de millora social.  
I això, perquè no podem oblidar que, en el nostre territori, el sector de l'automoció representa entorn del 6 per cent de la seua població activa, amb quasi 30.000 ocupacions directes, de les quals prop del 5 per cent es corresponen amb ocupacions d'alta intensitat tecnològica; que el sector del transport marítim concentrava l'any 2021 el 69 per cent de les mercaderies contenitzades en tota Espanya, i que a hores d'ara continuen confirmant la seua importància des del punt de vista de volum i ocupació i de capacitat tractora per a l'economia valenciana; que el transport aeroportuari mostra la seua puixança amb unes xifres que indiquen que l'any 2023 ha sigut de rècord per als aeroports de la Comunitat Valenciana; que la millora de les comunicacions amb la nostra comunitat autònoma a través de transport ferroviari ha suposat un increment evident d'estes, com demostra que les persones usuàries dels trens de servici públic de Renfe en la Comunitat Valenciana han crescut un 53,8 per cent en els nou primers mesos de 2023; que el nostre sector de transport terrestre de mercaderies i persones mostra la seua puixança dia a dia, i, finalment, que la reordenació del transport urbà i metropolità cap a un model més sostenible és una necessitat davant els canvis de costums de la nostra ciutadania i dels múltiples turistes que ens visiten cada any.  
Per tot això, i a la vista del que s'ha exposat, s'entén que la celebració d'este congrés és d'interés públic, per les evidents repercussions econòmiques que comporta, constituint una activitat realment excepcional i singular. No consta, d'altra banda, la presentació de sol·licituds d'altres entitats per a un esdeveniment similar que pogueren justificar la utilització d'un procediment de concurrència competitiva.  
S'ha aplicat el que es disposa en el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat, dirigits a establir, concedir o modificar ajudes públiques. La subvenció que es concedix en el present decret no necessita la notificació abans esmentada, per no tindre els requisits de l'article 107 del Tractat de Funcionament de la Unió Europea, ja que la subvenció concedida és una mesura d'ajuda que s'incardina dins del supòsit previst en l'article 3.1 del Reglament (UE) 2023/2831, de 13 de desembre, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis.  
  
Per tot el que s'ha exposat, havent-se seguit els tràmits que es recullen en l'article 168.1.C) de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, d'acord amb el que s'estableix en la disposició addicional quinta de la Llei 8/2023, de 27 de desembre, de pressupostos de la Generalitat per a l'exercici 2024, i d'acord amb el que es disposa en l'article 28.c de Llei 5/1983, de 30 de desembre, del Consell, a proposta del president de la Generalitat, i amb la deliberació prèvia del Consell, en la reunió del 29 d'abril de 2024,  
  
  
DECRETE  
  
Primer. Objecte  
Este decret té per objecte establir les bases reguladores per a la concessió directa d'una subvenció, amb caràcter excepcional i per raons d'interés públic de tipus econòmic, destinada a celebració de l'esdeveniment EME VLC eMobility Expo World Congress, celebrat durant els dies 13, 14 i 15 de febrer de 2024. Les esmentades bases es detallen en l'annex I.  
  
Segon. Import màxim de la subvenció  
Concedir a Next Business Exhibitions, SL, amb CIF U99293148, una subvenció amb un import màxim de 195.000,00 € (cent noranta-cinc mil euros) destinada als gastos de la celebració de l'EME VLC eMobility Expo World Congress, els dies 13, 14 i 15 de febrer de 2024, en les instal·lacions de Fira València. Les condicions de la subvenció es detallen en l'annex I.  
  
Tercer. Raons d'interés públic que concorren en la seua concessió i impossibilitat de la seua convocatòria pública  
1. Esta subvenció es concedix de manera directa, en aplicació del que preveu l'article 22.2.c de la Llei 38/2003, de 17 de novembre, general de subvencions, en relació amb el que establixen els apartats 2 i 3 de l'article 28 de la llei esmentada; l'article 168.1.C) de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i també en la disposició addicional quinta de la Llei 8/2023, de 27 de desembre, de pressupostos de la Generalitat per a l'exercici 2024, per concórrer raons d'interés públic econòmic per a la Comunitat Valenciana.  
La subvenció regulada en este decret té caràcter singular, derivat del caràcter excepcional i únic de l'esdeveniment que motiva el procediment en qüestió.  
2. En concret, les raons d'interés públic que justifiquen l'atorgament directe de la subvenció regulada en este decret es basen en l'efecte econòmic positiu que la celebració de l'EME VLC Eco Mobility Expo World Congress ha suposat en la Comunitat Valenciana, en coadjuvar a la transformació del sector del transport de persones i mercaderies cap a una mobilitat més sostenible de forma totalment alineada amb les iniciatives de la Unió Europea. El Congrés ha sigut un punt de trobada entre tots els actors realment rellevants de la mobilitat integral i del sector energètic per a definir la mobilitat del futur. Ha reunit a més de 6.000 professionals directius i directives de la indústria de la mobilitat a la recerca de socis tecnològics de les últimes innovacions que presentaran més de 200 signatures expositores de sectors com el de l'automoció, el logístic, l'energètic, el del transport marítim, aeri, ferroviari, autobusos, mobilitat urbana i micromobilitat, i també tots els servicis i tecnologies referents a les ciutats intel·ligents i connectades.  
  
Per tant, el Consell de la Generalitat considera que esta subvenció és la seua forma de participació positiva i decisiva en accions orientades a la creació de xarxes de confiança i partenariat entre els actors principals de la revolució que ja està suposant la mobilitat sostenible i que redundarà, sens dubte, en benefici de tota la ciutadania valenciana. I al seu torn, li permet afermar-se en el desenvolupament, impuls i compliment de les polítiques de mobilitat sostenible que ens estan imposant des de la Unió Europa i que concernixen a tots els nivells de l'administració pública.  
  
  
DISPOSICIONS FINALS  
  
Primera. Naturalesa del decret  
D'acord amb el que es disposa en l'article 168.1.C) de la Llei 1/2015, de 6 de febrer, este decret no té la consideració de disposició de caràcter general.  
  
Segona. Efectes  
Este decret farà efecte l'endemà de la seua publicació en el Diari Oficial de la Generalitat Valenciana.  
  
Contra el present decret, que posa fi a la via administrativa, les persones interessades podran interposar, potestativament, un recurs de reposició davant el mateix òrgan que l'ha dictat, en el termini d'un mes a comptar des de l'endemà de la seua publicació en el Diari Oficial de la Generalitat Valenciana, de conformitat amb el que es preveu en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé, directament, un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la publicació d'este decret en el Diari Oficial de la Generalitat Valenciana, de conformitat amb el que es preveu en els articles 10.1.a i 46.1 de la Llei 29/1998, de 13 de juliol, reguladora de la jurisdicció contenciosa administrativa, sense que es puguen simultaniejar els dos recursos, i sense perjudici que s'utilitze qualsevol altra via que es considere oportuna.  
  
  
València, 29 d'abril de 2024  
  
El president de la Generalitat,  
CARLOS MAZÓN GUIXOT  
  
  
  
ANNEX I  
Bases reguladores  
  
Primera. Objecte de la subvenció  
És objecte de regulació, per mitjà d'estes bases, la concessió directa d'una subvenció a Next Business Exhibitions, SL, per a la celebració de l'EME VLC eMobility Expo World Congress, durant els dies 13, 14 i 15 de febrer de 2024.  
  
Segona. Marc jurídic i compatibilitat amb la política de la competència de la UE  
1. La subvenció regulada en estes bases s'acull al que es preveu en estes bases i en la Llei 38/2003, de 17 de novembre, i el seu Reglament de desenvolupament, aprovat pel Reial decret 887/2006, de 21 de juliol, excepte en el que afecte als principis de publicitat i concurrència; en la Llei 1/2015, de 6 de febrer, de la Generalitat; en la Llei 39/2015, d'1 d'octubre, del procediment administratiu comú de les administracions públiques; en la Llei 40/2015, d'1 d'octubre, de règim jurídic del sector públic, i en les altres disposicions legals i reglamentàries que resulten d'aplicació.  
2. Igualment, l'ajuda regulada en estes bases s'acull al Reglament (UE) 2023/2831 de la Comissió, de 13 de desembre, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis, amb les seues modificacions posteriors o norma que el substituïsca, si és el cas.  
3. Així doncs, l'ajuda està exempta de l'obligació de notificació establida en l'article 108, apartat 3, del Tractat, en complir amb els requisits establits en l'esmentat reglament, en ser declarada compatible amb el mercat interior en virtut del RGEC, d'acord amb l'article 107, apartat 3, del Tractat, i en el cas del reglament de minimis per considerar que les mesures d'ajudes que complixen les condicions establides en este no reunixen tots els criteris de l'article 107, apartat 1, del Tractat.  
  
  
Tercera. Finançament  
1. L'import màxim de la subvenció ascendirà a cent noranta-cinc mil euros, per a realitzar l'objecte al qual fa referència la base reguladora primera.  
2. L'import s'abonarà a càrrec de la línia de subvenció S1568 denominada «Promoció, foment i realització d'activitats i esdeveniments d'interés públic, sociocultural o econòmic, per a la Comunitat Valenciana», que consta en la secció G0105 Presidència de la Generalitat, servici G010503 SA del Gabinet del President i Comunicació, centre gestor T60043054 DG Projectes Estratègics, i subprograma 111L00 Projectes estratègics, de la Llei 8/2023, de 27 de desembre, de pressupostos de la Generalitat per a l'exercici 2024, amb una dotació actual per un import global de 5.000.000 d'euros.  
  
Quarta. Regles d'acumulació  
1. La subvenció concedida serà compatible amb altres subvencions, ajudes, ingressos o recursos procedents de qualssevol administracions o ens públics o privats nacionals, de la Unió Europea o d'organismes internacionals.  
2. La subvenció, concedida d'acord amb el Reglament (UE) 2023/2831 de la Comissió, de 13 de desembre, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis, serà acumulable amb altres ajudes de minimis d'acord amb el que es disposa en l'article 5 d'este Reglament o de les seues modificacions posteriors.  
3. En cap cas, l'import de la subvenció podrà ser de tal quantia que, aïlladament o en concurrència amb altres subvencions, ajudes o ingressos, supere el cost de l'activitat subvencionada.  
  
Quinta. Despeses subvencionables  
1. Seran subvencionables totes aquelles despeses realitzades de naturalesa corrent, que estiguen lligades de manera indubtable a la intervenció i a l'execució de les activitats pressupostades i autoritzades, i que resulten estrictament necessàries per a la seua implementació, sempre que complisquen les normes sobre justificació i control establides i que es destinen al finançament de la consecució dels objectius concretats en l'actuació.  
Es considerarà despesa realitzada la que haja sigut efectivament realitzada des de l'1 de gener de 2024 i que haja sigut pagada fins a la data de finalització del període de justificació establit en este decret.  
  
Entre estes despeses es poden incloure:  
a) Despeses directes: seran subvencionables les despeses que hagen resultat necessàries per a la realització de l'activitat subvencionada, sempre que estiguen relacionades amb l'activitat i resulten indispensables per a l'adequada preparació o execució d'esta.  
b) Despeses indirectes: seran subvencionables aquelles despeses de funcionament corresponents a l'activitat general de l'entitat beneficiària, que hagen sigut necessàries per a la consecució de l'objecte de la subvenció (llum, telèfon, internet i anàlegs), sempre que tals costos corresponguen al període de preparació de l'activitat (en tot cas, des de l'1.01.2024) o al període en què efectivament es realitza (fins al 15 de febrer). Únicament es podrà imputar a este concepte de despesa, un màxim d'un 20 per cent de la subvenció concedida.  
c) Despeses de personal intern: seran subvencionables els costos (salari i seguretat social) de personal intern de l'entitat beneficiària, necessaris per a la realització de l'activitat subvencionada.  
S'inclouran en la partida de despeses de personal els derivats de la contractació de personal, totalment o parcialment, per a la seua intervenció en l'activitat subvencionable, sempre que existisca una relació laboral, fixa o temporal, entre l'entitat beneficiària i la persona treballadora.  
En el document de justificació de l'activitat subvencionable, l'entitat sol·licitant indicarà el percentatge de la jornada laboral que el personal haja dedicat al projecte.  
No s'inclouran les despeses originades per les persones integrants de les juntes directives o consells de direcció de les entitats beneficiàries.  
d) Despeses de restauració: l'import màxim subvencionable per a despeses de restauració, servici d'àpats, compra de comestibles, o similars, no podrà excedir del 25 per cent de la totalitat de la quantia subvencionable, amb exclusió, dins d'este concepte, del consum de begudes espirituoses. L'entitat beneficiària haurà de determinar les persones usuàries d'estos servicis, i també el concepte pel qual s'imputa la seua despesa.  
e) Despeses de subcontractació: s'entén que existix subcontractació quan l'entitat beneficiària de la subvenció concerta amb terceres persones l'execució total o parcial de les activitats que constituïxen l'objecte de la subvenció. L'entitat beneficiària podrà haver subcontractat íntegrament l'activitat objecte de la subvenció, amb els requisits i prohibicions establits en l'article 29 de la Llei 38/2003, de 17 de novembre, general de subvencions.  
En el cas que se haja subcontractat amb terceres persones físiques o jurídiques la realització de part de l'activitat subvencionada, l'entitat beneficiària haurà d'haver exigir a les terceres persones esmentades que es comprometen per escrit a respectar la normativa ambiental i social, i també a complir amb els compromisos socials, de transparència, ètics i ambientals assumits per l'entitat beneficiària.  
2. D'acord amb el que es disposa en l'article 31 de la Llei 38/2003, de 17 de novembre, general de subvencions, el cost d'adquisició de les despeses subvencionables haurà d'estar d'acord amb el valor de mercat. Si és el cas, l'òrgan gestor podrà fer la comprovació del valor del mercat amb els mitjans assenyalats en l'article 170 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
3. No seran subvencionables les despeses per a l'adquisició de béns inventariables (equipament informàtic, mobiliari, equips d'impressió o anàlegs).  
4. A l'efecte dels costos subvencionables, totes les xifres emprades s'entendran abans de qualsevol deducció fiscal o altres càrregues. Els costos subvencionables seran avalats per proves documentals clares, específiques i actualitzades, de conformitat amb les condicions establides en l'annex I, adjunt al present decret.  
5. No serà subvencionable l'IVA satisfet per l'adquisició de béns o servicis i, en general, qualsevol impost pagat per l'entitat beneficiària, llevat que s'acredite documentalment que forma part del cost de l'activitat a desenvolupar per esta i que no és susceptible de recuperació o compensació, i en este cas haurà d'acreditar mitjançant un certificat o declaració responsable, la no subjecció o exempció d'este impost o la no deducció de l'IVA suportat en l'adquisició de béns i servicis.  
  
6. Les activitats que se subvencionen podran haver sigut executades a partir de l'1 de gener de 2024 i fins a la data de finalització del termini per a presentar la justificació.  
  
Sexta. Procediment  
1. L'entitat beneficiària haurà de manifestar, en el termini de quinze dies hàbils a partir de la publicació d'este decret en el Diari Oficial de la Generalitat Valenciana, la seua conformitat amb la concessió de la subvenció i amb les presents bases reguladores, d'acord amb el model que s'inclou com annex II d'este decret.  
2. El model de conformitat, degudament emplenat i signat, haurà de presentar-se telemàticament en el portal de la Generalitat, Presidència, dins de l'apartat «Sol·licitud general d'iniciació i tramitació telemàtica de procediments de Presidència de la Generalitat», en l'enllaç següent:  
  
https://www.gva.es/va/inicio/procedimientos'id\_proc=18321&version=amp  
3. Juntament amb la conformitat amb la subvenció i les seues bases reguladores, i en el cas que el compte bancari de l'entitat no estiga donat d'alta en la Generalitat, o s'haja de modificar les seues dades, s'haurà de realitzar el tràmit previst en l'article 5 de la l'Ordre 2/2022, de la Conselleria d'Hisenda i Model Econòmic, per la qual es regulen les actuacions o tràmits d'alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat (DOGV 9324, 25.04.2022), accedint a l'enllaç següent:  
https://www.gva.es/va/inicio/procedimientos'id\_proc=22566  
4. Conforme al que es disposa en l'article 68 de la Llei 39/2015, d'1 d'octubre, del procediment administratiu comú de les administracions públiques, si el document de conformitat s'emplena de manera incompleta o no s'aporten els requisits i documents que s'assenyalen en esta base, l'entitat interessada serà requerida perquè, en un termini de deu dies hàbils, esmene la falta o acompanye els documents preceptius, amb la indicació que, en el cas que no ho faça, se li tindrà per desistida, prèvia resolució d'arxivament de l'expedient, que haurà de ser dictada en els termes que preveu l'article 21 de la norma esmentada, i quedarà sense efecte la concessió de la subvenció, i perdrà, per tant, el dret a la seua percepció.  
  
Sèptima. Òrgan gestor  
Correspon la tramitació i la gestió de la subvenció a la Direcció General de Projectes Estratègics, de la Presidència de la Generalitat.  
  
  
Octava. Obligacions de l'entitat beneficiària  
L'entitat beneficiària d'esta subvenció quedarà obligada a:  
a) Comunicar a la Direcció General de Projectes Estratègics, de la Presidència de la Generalitat, la concessió d'altres subvencions, ajudes, ingressos o recursos procedents de qualssevol administracions o ens públics o privats i concedits per a la mateixa finalitat prevista en la present resolució. Esta comunicació haurà d'efectuar-se tan prompte com es conega, i, en tot cas, amb anterioritat a la justificació de l'aplicació donada als fons percebuts.  
b) Sotmetre's a la normativa sobre supervisió, seguiment i control de subvencions, i també facilitar tota la informació requerida per l'òrgan gestor de la subvenció.  
c) Adoptar les mesures de difusió contingudes en l'apartat 4 de l'article 18 de la Llei 38/2003, de 17 de novembre, general de subvencions, que establix que els beneficiaris hauran de donar l'adequada publicitat del caràcter públic del finançament de les activitats objecte de subvenció. Estes mesures podran consistir en la inclusió de la imatge institucional de l'entitat concedent, i també llegendes relatives al finançament públic en cartells, plaques commemoratives, materials impresos, mitjans electrònics, o audiovisuals, o bé en mencions realitzades en mitjans de comunicació.  
En este sentit, en tot el material gràfic i audiovisual publicitari que s'haja realitzat (cartells, fullets, pancartes, DVD, CD, i la resta de documentació i material utilitzat) s'haurà d'haver indicat que l'activitat subvencionada es realitza en col·laboració amb la Generalitat, i les inclusions o mencions que es realitzen en les pàgines webs oficials per a donar repercussió a les activitats, incorporaran, si correspon, el logotip que la Generalitat els haja facilitat.  
Respecte a les campanyes de publicitat que es duguen a terme, s'haurà de respectar el que s'estableix en la Llei 12/2018, de 24 de maig, de la Generalitat, de publicitat institucional per a l'interés ciutadà i la concepció col·lectiva de les infraestructures públiques.  
d) Acreditar haver posat a la disposició de la Generalitat un espai expositiu de, com a mínim, 200 m²; 600 invitacions business amb accés a la part de la fira, per a repartir entre l'ecosistema de mobilitat valencià; 400 invitacions Premium amb accés a la fira i a tots els continguts dels congressos, per a repartir entre l'ecosistema de mobilitat valencià; 10 invitacions Platinum amb accés a la fira, al congrés i a les activitats de treball en xarxa, inclosos els esmorzars; i 2 invitacions a la gala dels eMobility Innovation Awards.  
e) Quedar, en tot cas, subjectes a les obligacions imposades per l'article 14 i concordants de la Llei 38/2003, de 17 de novembre, general de subvencions.  
f) Com a entitat beneficiària d'una subvenció, en compliment de l'article 3 de la Llei 19/2013, de 9 de desembre, de transparència, accés a la informació pública i bon govern; de l'article 4 de la Llei 1/2022, de 13 d'abril, de transparència i bon govern de la Comunitat Valenciana, i de l'article 3 del Decret 105/2017, de 28 de juliol, pel qual es desplega la Llei 2/2015, de 2 d'abril, de participació ciutadana de la Comunitat Valenciana, l'entitat beneficiària, sense perjudici de les altres obligacions establides en l'article 14 de la Llei 38/2003, de 17 de novembre, general de subvencions, i una altra legislació aplicable, haurà de complir les obligacions de transparència establides en les disposicions anteriors en el cas de percebre durant el període d'un any ajudes o subvencions públiques en una quantia superior a 50.000 euros o quan, almenys, el 40 per cent del total dels seus ingressos anuals tinguen caràcter d'ajuda o subvenció pública, sempre que aconseguisquen com a mínim la quantitat de 5.000 euros.  
La difusió d'esta informació es realitzarà preferentment a través de la pròpia pàgina web de l'entitat beneficiària.  
g) Haver exigit, per escrit, a les empreses amb les quals se haja subcontractat l'activitat subvencionada, en els termes de l'article 29 de la Llei 38/2003, de 17 de novembre, general de subvencions, el compromís de respectar la normativa ambiental i social, i també a complir amb els compromisos socials, de transparència, ètics i ambientals assumits per l'entitat beneficiària, segons establix l'article 21 del Decret 118/2022, de 5 d'agost, del Consell, pel qual es regula la inclusió de clàusules de responsabilitat social en la contractació pública i en les convocatòries d'ajudes i subvencions.  
  
Novena. Règim i termini de justificació de la subvenció  
1. L'entitat beneficiària haurà de presentar, davant l'òrgan gestor, l'adequada justificació de la subvenció, de la realització de l'activitat, del compliment de les condicions imposades, i de la consecució dels objectius previstos en la resolució de concessió de la subvenció. El termini màxim per a la presentació de la justificació finalitzarà el 1 de juliol de 2024.  
2. En concret, l'entitat beneficiària haurà de presentar un compte justificatiu de la despesa realitzada, que es compondrà dels documents següents:  
a) Una memòria d'actuació justificativa del compliment de les condicions imposades en la concessió de la subvenció, amb indicació de les activitats realitzades i dels resultats obtinguts.  
b) Una memòria econòmica justificativa del cost de les activitats realitzades, que contindrà:  
1r Una relació classificada i numerada de les despeses de l'activitat, amb identificació de la persona o entitat creditora i del document, el seu import, la data d'emissió i la data de pagament, la relació de la despesa amb l'activitat subvencionada, el percentatge d'imputació de cada factura a la subvenció concedida, i l'import imputat.  
2n Les factures o documents de valor probatori equivalent en el tràfic jurídic mercantil o amb eficàcia administrativa i la documentació acreditativa del pagament, ordenats correlativament, d'acord amb la relació anterior.  
Per a controlar l'eventual acumulació de subvencions, l'entitat beneficiària haurà de presentar una declaració responsable que faça constar que tots i cadascun dels documents o factures presentades s'apliquen únicament a la justificació de la subvenció concedida. Així mateix, haurà de presentar un certificat relatiu a les ajudes de minimis percebudes en els tres exercicis fiscals anteriors, emés per l'aplicació de la Base Nacional de Subvencions.  
Quant a les factures, hauran de complir els requisits regulats en el Reial decret 1619/2012, de 30 de novembre, pel qual s'aprova el reglament pel qual es regulen les obligacions de facturació, i hauran d'estar emeses dins de l'exercici 2024, i correspondre el període de realització de les despeses subvencionables amb la preparació i execució de l'activitat subvencionada.  
Les factures hauran de reflectir amb el suficient detall les prestacions realitzades.  
No podran aportar-se com a justificant de despeses els albarans, les notes de lliurament ni les factures proforma. L'acreditació de les despeses també podrà efectuar-se mitjançant factures electròniques, sempre que complisquen els requisits exigits per a la seua acceptació en l'àmbit tributari.  
3r Una relació detallada d'altres ingressos o subvencions que hagen finançat l'activitat subvencionada amb indicació de l'import i la seua procedència, o, si és el cas, la declaració responsable de no haver rebut altres subvencions o ajudes o ingressos, per a l'actuació objecte d'esta subvenció.  
4t Els tres pressupostos que, si és el cas, i en aplicació de l'article 31.3 de la Llei 38/2003, de 17 de novembre, general de subvencions, haja sol·licitat l'entitat beneficiària.  
c) Declaració responsable signada per la persona a qui corresponga la representació legal de l'entitat sobre el compliment de les obligacions establides en la Llei 38/2003, de 17 de novembre, amb expressa indicació de trobar-se al corrent en el pagament d'obligacions per reintegrament de subvencions.  
3. En el cas que l'entitat beneficiària no deduïsca cap percentatge de les quotes d'IVA suportades, la persona a qui corresponga la representació legal haurà de presentar una declaració jurada, mitjançant la qual es notificarà no tindre dret a practicar deduccions per les quotes d'IVA que puguen suportar. Alhora, presentarà una certificació de l'òrgan competent de la hisenda pública estatal, acreditant que no liquida IVA, o bé una certificació de situació censal i obligacions.  
  
Quant als documents acreditatius dels pagaments a les persones o entitats creditores, com a justificants de pagament s'admetran resguards de transferència (si engloba diverses factures, s'haurà d'aportar relació detallada d'estes), i també xecs i pagarés, en els termes següents:  
  
1r Si la forma de pagament és una transferència bancària, esta es justificarà mitjançant el resguard de l'ordre de càrrec i haurà de figurar en el concepte de la transferència el número de factura o, en defecte d'això, el concepte abonat.  
2n Si la forma de pagament és el xec o pagaré, el document justificatiu consistirà en un rebut, signat i estampillat per la persona o entitat proveïdora, on haurà d'especificar-se la factura o documentació justificativa de la despesa a què correspon el pagament i la seua data, el número i la data del xec o, si és el cas, la del venciment del pagaré, havent d'aparéixer, sota la signatura, el nom i el número del NIF de la persona que signatura.  
La forma de pagament prevista en els dos punts anteriors s'acompanyarà de còpia d'extracte bancari del càrrec en compte corresponent a l'operació justificada.  
4. Així mateix, l'entitat beneficiària haurà d'acreditar, per mitjà d'una certificació expedida per l'òrgan competent, davant l'òrgan gestor de la subvenció regulada en este decret, els punts següents:  
a) Que els fons han sigut destinats a realitzar l'activitat per a la qual van ser concedits.  
b) Que la documentació original acreditativa de la despesa realitzada i efectivament pagada es troba en les seues dependències, a la disposició de l'òrgan gestor de la subvenció, de la Intervenció General de la Generalitat i de la Sindicatura de Comptes.  
  
Desena. Forma de pagament de la subvenció  
1. El pagament s'efectuarà, per mitjà de transferència al compte bancari de l'entitat beneficiària que esta determine, una vegada rebuda la justificació i acreditat que l'entitat es troba al corrent de pagament de les seues obligacions tributàries i davant la Seguretat Social.  
2. No obstant el que es disposa en l'apartat anterior, i a petició de l'entitat beneficiària, podrà anticipar-se un 30 per cent de l'import total de la subvenció, després de la seua concessió, d'acord amb el que establix l'article 171 de la Llei 1/2015, de 6 de febrer, d'hisenda pública, del sector públic instrumental i de subvencions.  
3. Les quantitats entregades anticipadament i no justificades hauran de ser reintegrades per mitjà de xec nominatiu conformat o bancari, a nom de la Presidència de la Generalitat. L'Administració, d'acord amb el que es preveu en els articles 16, 62 i 172 de la Llei 1/2015, de 6 de febrer, de la Generalitat, haurà de calcular els interessos de demora des del moment en què s'haja produït el pagament efectiu de l'ajuda fins al moment en què s'haja produït la devolució efectiva per part de l'entitat beneficiària.  
  
Onzena. Minoració, anul·lació i reintegrament de la subvenció  
1. Es reduirà proporcionalment la subvenció en cas que la justificació de les despeses realitzades no aconseguisca la quantia atorgada, i també quan, havent-se subvencionat una part del cost total de l'activitat, no es justifique l'import total de la despesa que suposa el desenvolupament de l'activitat esmentada.  
2. La presentació extemporània de la justificació donarà lloc a la incoació d'un procediment per a deixar sense efecte l'acte de concessió de la subvenció. En tot cas es garantirà el dret de l'audiència de l'entitat interessada.  
3. En els casos previstos en l'article 37 de la Llei general de subvencions, l'entitat beneficiària haurà de reintegrar la totalitat o una part de la quantitat percebuda més els corresponents interessos de demora. En estos casos es procedirà a la incoació de l'oportú expedient que, amb audiència prèvia de l'entitat interessada, serà resolt per la persona titular de l'òrgan gestor de la subvenció.  
4. El falsejament o l'ocultació de dades i documents, atés que afecten substancialment la concessió i el lliurament de fons públics, donarà lloc a l'exigència de responsabilitats tant en l'ordre administratiu com en el jurisdiccional competent.  
5. D'acord amb el que es preveu en l'article 23 del Decret 118/2022, de 5 d'agost, del Consell, l'incompliment de la normativa ambiental i social, dels compromisos assumits per l'entitat beneficiària i dels compromisos establits, referits en els apartats 1 i 2 de l'article 21 del decret referit, constituirà causa de reintegrament de la subvenció, de conformitat amb l'article 37.1.f de la Llei 38/2003, de 17 de novembre, general de subvencions.  
  
Dotzena. Mètode general de control  
La Presidència de la Generalitat exercirà el control administratiu ple a través de la revisió total dels documents del compte justificatiu a fi de confirmar la correcta execució de l'actuació subvencionada. A més, realitzarà el control material amb les inspeccions tècniques i administratives que es consideren necessàries en la seu de l'entitat beneficiària, que, ateses les disponibilitats tecnològiques d'esta, es podran substituir per altres procediments com ara vídeos, fotografies geoetiquetades, fotografies datades i altres mitjans de prova en format electrònic que garantisquen l'adequada realització del projecte o activitat subvencionada.  
  
Tot això, d'acord amb el que s'estableix en els articles 165.2.j i 169 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
Igualment, i d'acord amb el que s'estableix en l'article 22.1 del Decret 118/2022, de 5 d'agost, del Consell, es verificarà el compliment de la normativa social i ambiental, dels compromisos de transparència, ètics, socials i ambientals que s'hagueren establit i dels compromisos assumits per l'entitat beneficiària.  
  
Tretzena. Règim jurídic aplicable  
Esta subvenció es regirà, a més de pel que es disposa en este decret, per la Llei 38/2003, de 17 de novembre, general de subvencions, i pel reglament de l'esmentada llei, aprovat per Reial decret 887/2006, de 21 de juliol, excepte en allò que afecte els principis de publicitat i concurrència, i també pel que es disposa en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; per la disposició addicional quinta de la Llei 8/2023, de 27 de desembre, de pressupostos de la Generalitat per a l'exercici 2024, i per les altres normes de dret administratiu que siguen aplicables.  
  
  
  
  
ANNEX II  
Model de conformitat de la subvenció de concessió directa  
  
1. Identificació de la subvenció.  
Anualitat:  
Òrgan gestor:  
Import:  
Títol:  
  
2. Persona beneficiària.  
Nom o raó social (\*):  
NIF:  
Adreça postal:  
Localitat:  
Província:  
Telèfon:  
Adreça electrònica:  
Pàgina web:  
(\*) El nom ha de ser coincident amb el que figura en este decret.  
  
Dades de la persona representant:  
Nom:  
Cognoms:  
DNI/NIF:  
Càrrec:  
  
Dades domiciliàries a l'efecte de notificació:  
Adreça postal:  
Localitat:  
Província:  
Codi postal:  
  
Dades de la persona de contacte en cas de ser diferent de la persona sol·licitant:  
Nom i cognoms:  
Telèfon:  
Adreça electrònica:  
  
3. Declaració responsable.  
a) Conforme al que es disposa en l'article 5 del Decret 165/2010, de 8 d'octubre, del Consell, pel qual s'establixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic, done la meua autorització, en nom de l'entitat beneficiària, perquè l'Administració obtinga directament l'acreditació del compliment de les obligacions tributàries i amb la Seguretat Social, i també per a la comprovació directa de les dades d'identitat (DNI), i, si és el cas, de residència.  
  
Sí No   
En cas de no subscriure la corresponent autorització, la persona interessada estarà obligada a presentar els documents corresponents juntament amb esta conformitat.  
b) Declare, en nom de l'entitat beneficiària, que, a la vista de les bases que regixen esta convocatòria, les accepte íntegrament i accepte la subvenció per al projecte a què es referix el present decret.  
c) Declare que l'entitat beneficiària no es troba sotmesa a les prohibicions previstes en l'article 13 de la Llei 38/2003, general de subvencions, que determina la prohibició d'obtindre la condició de beneficiària de subvencions, ressaltant especialment la de no ser deutora per reintegrament de subvencions.  
d) Declare que totes les dades que figuren en este document són certes, comprometent-me, en nom de l'entitat beneficiària, a destinar l'import de la subvenció que es regula i concedix en este decret a l'objecte previst.  
e) Declare, sota la meua responsabilitat, que els documents que aporte són còpia fidel de l'original, els quals seran aportats a requeriment de l'Administració.  
  
4. Dades del projecte, programa o pla per al qual se li concedix la subvenció.  
- Descripció del projecte:  
- Data inici:  
- Data fi:  
- Resultats previstos:  
  
5. Informació i consentiment.  
Informació sobre la Llei orgànica de protecció de dades: als efectes previstos en l'article 11 de la Llei orgànica 3/2018, de 5 de desembre, de protecció de dades personals i garantia dels drets digitals, se l'informa que les dades consignades en el present document seran incorporades a un fitxer del qual és titular la Presidència de la Generalitat. Les seues dades seran emprades només per a la gestió d'ajudes i subvencions i no seran cedides ni usades per a un altre fi diferent. Respecte de les esmentades dades, podrà exercir els drets d'accés, rectificació, cancel·lació i oposició, en els termes que preveu la indicada Llei orgànica 3/2018, de 5 de desembre, davant la Presidència de la Generalitat.  
  
Sí No   
Data i firma de la persona representant de l'entitat.